05 чэрвеня 2020, 15:35
5 чэрвеня, Мінск /Аліна Грышкевіч - БЕЛТА/. Беларусь і ААН рыхтуюць рамачную праграму супрацоўніцтва на 2021-2025 гады, паведамілі БЕЛТА ў МЗС.
Пытанні падрыхтоўкі праграмы абмеркавалі ў фармаце відэаканферэнцыі намеснік міністра замежных спраў Андрэй Дапкюнас і пастаянны каардынатар Арганізацыі Аб'яднаных Нацый у Беларусі Іаанна Казана-Вішнявецкі. Яны дэталёва разгледзелі прыярытэтныя напрамкі комплекснага супрацоўніцтва беларускіх органаў дзяржкіравання з агенцтвамі сістэмы развіцця ААН, закранулі пытанні ажыццяўлення праектаў міжнароднай тэхнічнай дапамогі ў галіне ўстойлівага развіцця.
"Бакі ўдзялілі асаблівую ўвагу ходу падрыхтоўкі рамачнай праграмы супрацоўніцтва ААН і Беларусі на 2021-2025 гады, - сказалі ў МЗС. - Андрэй Дапкюнас і Іаанна Казана-Вішнявецкі адзначылі важнасць разумення ўсімі ўдзельнікамі каштоўнасці рамачнай праграмы як практычнага інструменту эфектыўнага аб'яднання намаганняў дзяржаў, міжнародных арганізацый і грамадзянскай супольнасці для поўнага і хутчэйшага дасягнення мэт устойлівага развіцця".
Субяседнікі станоўча ацанілі вопыт Нацыянальнага плана па правах чалавека на 2016-2019 гады. Адбыўся абмен думкамі аб сумесным правядзенні ў Беларусі мерапрыемстваў у сувязі з 75-годдзем Арганізацыі Аб'яднаных Нацый, якое адзначаецца на працягу 2020 года.-0-